**ДАННИ ОТ ГОДИШНИЯ ДОКЛАД ЗА ДЕЙНОСТТА НА СЪДИЛИЩАТА В РАЙОНА НА ОКРЪЖЕН СЪД - ГАБРОВО**

**ПРЕЗ 2023 ГОДИНА**

През 2023 г. в Окръжен съд - Габрово са постъпили общо **919** дела, от които **545** граждански и търговски и **358** наказателни. Статистиката сочи леко увеличение на броя новообразувани дела в сравнение с предходните две години.

С останалите неприключени производства от предходни периоди, през 2023 г. е имало за разглеждане общо **1 070** дела, от които **680** граждански и търговски и **390** наказателни. Статистическите данни показват, че за разлика от предишните години броят на стоящите за разглеждане първоинстанционни дела са повече от въззивните производства, образувани по жалби или протести срещу актове на районните съдилища.

При разгледаните първоинстанционни граждански и търговски дела през годината преобладават исковете за права или правоотношения, свързани с търговски сделки, следвани от производствата по Семейния кодекс и Закона за лицата и семейството, а след тях се нареждат облигационните искове.

При първоинстанционните наказателни дела от общ характер най-голям е броят на разгледаните дела за общоопасни престъпления - държане с цел разпространение и разпространение на наркотични вещества, и причиняване на смърт при пътнотранспортни произшествия. През годината се отчитат и значителен брой производства, образувани по искания на съответни органи на други държави от Европейския съюз за признава и приемане за изпълнение в България на решения за наложени финансови санкции на български граждани за извършени на тяхна територия нарушения.

Свършените през отчетния период дела са общо **929**, от които **555** граждански и търговски и **374** наказателни. От всички свършени дела, 777 броя, или 84%, са приключили в тримесечен срок. Статистиката показва, че въпреки увеличеното постъпление от дела през отчетния период, процентът на съдебните производства, решени в инструктивния срок е най-висок за последните 3 години. Същото се отнася и за данните за натовареността на съдиите от Окръжен съд - Габрово.

През 2023 г. са запазени и добрите показателите по отношение качеството на постановените съдебни актове. Свидетелство за това са както по-малкият брой обжалвани или протестирани присъди, решения и определения, така и резултатите на върнатите след проверка от по-горните инстанции дела. Данните показват, че 72% от върнатите след инстанционен контрол съдебни актове по граждански и търговски дела са потвърдени или не са допуснати до касационно обжалване. При наказателните дела съотношението е още по-високо, като 83% от преминалите през инстанционна проверка съдебни актове са потвърдени.

 **Данни за дейността на районните съдилища в района на Окръжен съд – Габрово през 2023 година**

 През отчетния период **новообразуваните дела** в Районен съд – Габрово са 3 156, в Районен съд – Севлиево – 1 841 броя, в Районен съд – Дряново - 618 и в Районен съд – Трявна – 375 броя. Съпоставката с предходната година показва повишение на броя новообразувани производства в районните съдилища в Севлиево, Дряново и Трявна, и не много съществен спад на постъплението в Районен съд - Габрово.

По отношение на общия брой **дела за разглеждане**, съответно: 3 586 броя в Районен съд – Габрово, 2 143 дела в Районен съд – Севлиево, 717 броя в Районен съд – Дряново и 427 броя в Районен съд – Трявна, се констатира повишение спрямо 2022 г., но все още не са достигнати стойностите от 2021 г.

**Свършените** през годината дела в Габровски районен съд са общо 3 181, в Районен съд – Севлиево – 1 872, в Районен съд – Дряново - 616 и в Районен съд – Трявна – 391. Във всички районни съдилища е налице повишение по този показател в сравнение с 2022 г., но по-ниски стойности при съпоставка с 2021 г.

Данните за срочността при разглеждане и решаване на делата показват най-висок процент на свършени в тримесечен срок дела в Районен съд – Трявна – 96%. Там се отчита и подобрение по този критерий в сравнение с предходните две години. В Габровски районен съд се запазва процентното съотношение от 2022 г. - 90% от свършените дела са приключили в тримесечен срок, а в районните съдилища в Севлиево и Дряново се отчита лек спад по този показател - съответно 88% за Севлиевски районен съд и 89% за Районен съд – Дряново.

През изминалата 2023 г. се констатира повишаване на натовареността на съдиите във всички районни съдилища от съдебния окръг, в сравнение с предходната 2022 г. Статистическите данни сочат най-високи стойности по този показател за Районен съд – Севлиево, където действителната натовареност по отношение делата за разглеждане е 44,65 бр. месечно на съдия. Съответно в Районен съд – Габрово действителната натовареност е 37,35 дела за разглеждане месечно на съдия, в Районен съд - Дряново – 29,88 дела и в Районен съд – Трявна се отчита действителната натовареност от 20,33 дела за разглеждане месечно на съдия.

От данните в Годишния доклад е видно, че през отчетния период в районните съдилища е запазено качеството на правораздаването, като се има предвид неголемия брой обжалвани актове спрямо общия брой постановени и подлежащи на обжалване такива. В подкрепа на това заключение са и резултатите от инстанционния контрол, които показват, че над 60% от върнатите през годината обжалвани или протестирани актове на районните съдилища в Габрово, Севлиево и Трявна са потвърдени изцяло, а за Районен съд – Дряново това съотношение достига 82%.

*С пълното съдържание на Годишния доклад може да се запознаете* [*тук*](https://gabrovo-os.justice.bg/bg/3297)*.*

**27 март 2024 г. „Връзки с обществеността“**